तीन सरकारी बैंकों ने उधारी दरें 0.5% तक बढ़ाईं  
आंध्र बैंक सहित सार्वजनिक क्षेत्र के 3 बैंकों ने आधार दरें आधा प्रतिशत तक बढ़ा दी हैं, जिससे इनके आवास, वाहन एवं अन्य ऋण और महंगे हो गए हैं।
आंध्र बैंक सहित सार्वजनिक क्षेत्र के 3 बैंकों ने अपनी आधार दरें आधा प्रतिशत तक बढ़ा दी हैं, जिससे इनके आवास, वाहन एवं अन्य ऋण और महंगे हो गए हैं। आंध्र बैंक ने एक बयान में कहा कि उसने अपनी आधार दर 10 प्रतिशत से बढ़ाकर 10.25 प्रतिशत करने का निर्णय किया है। नई दर सोमवार से प्रभावी होगी। इसके अलावा बैंक ने बीपीएलआर भी चौथाई प्रतिशत बढ़ाकर 14.50 प्रतिशत कर दी।  इस बीच, एसबीआई के सबसे बड़े सहयोगी बैंक- स्टेट बैंक ऑफ बीकानेर एंड जयपुर ने अपनी आधार दर आधा प्रतिशत बढ़ाकर 9.75 प्रतिशत कर दी, जो पहले 9.25 प्रतिशत थी।  एसबीआई के एक अन्य सहयोगी बैंक- स्टेट बैंक ऑफ मैसूर ने हालांकि, अपनी आधार दर चौथाई प्रतिशत बढ़ाकर 9.75 प्रतिशत कर दी। उल्लेखनीय है कि बीते माह मध्य तिमाही मौद्रिक समीक्षा में रिजर्व बैंक द्वारा दरें बढ़ाने के बाद कई बैंकों ने अपनी दरें बढ़ा दी हैं।